### NN 114/2023 (4.10.2023.), Pravilnik o izmjenama Pravilnika o primjeni Zakona o trošarinama koji se odnosi na plavi dizel za namjene u poljoprivredi, ribolovu, akvakulturi te na povrat plaćene trošarine na bezolovni motorni benzin za namjene u ribolovu

MINISTARSTVO FINANCIJA

1634

Na temelju članka 103. stavka 9. i članka 106. stavka 6. Zakona o trošarinama (»Narodne novine«, br. 106/18., 121/19. i 144/21.) ministar financija, uz suglasnost ministrice poljoprivrede, donosi

PRAVILNIK

O IZMJENAMA PRAVILNIKA O PRIMJENI ZAKONA O TROŠARINAMA KOJI SE ODNOSI NA PLAVI DIZEL ZA NAMJENE U POLJOPRIVREDI, RIBOLOVU, AKVAKULTURI TE NA POVRAT PLAĆENE TROŠARINE NA BEZOLOVNI MOTORNI BENZIN ZA NAMJENE U RIBOLOVU

Članak 1.

U Pravilniku o primjeni Zakona o trošarinama koji se odnosi na plavi dizel za namjene u poljoprivredi, ribolovu, akvakulturi te na povrat plaćene trošarine na bezolovni motorni benzin za namjene u ribolovu (»Narodne novine« br. 1/19., 80/20. i 125/22.) u članku 2. stavci 1. i 2. mijenjaju se i glase:

»(1) Dizelsko gorivo koje se koristi za namjene u poljoprivredi, ribolovu i akvakulturi iz članka 103. stavaka 1. i 2. Zakona mora biti obojano plavom bojom C.I. Solvent Blue 35 ili Solvent Blue 79 ili Solvent Blue 98, te mora biti označeno propisanim indikatorom. Plavi dizel mora sadržavati indikatore:

1. butoksibenzen (registarski broj CAS (Chemical Abstracts Service) 1126-79-0) u količini ne manjoj od 9,5 mg/l, a ne većoj od 14,25 mg/l, a što odgovara količini proizvoda ACCUTRACETM PLUS ne manjoj od 12,5 mg/l, a ne većoj od 18,75 mg/l, u skladu s Provedbenom odlukom Komisije (EU) 2022/197 od 17. siječnja 2022. o utvrđivanju zajedničkog fiskalnog sredstva za označavanje plinskih ulja i kerozina (SL L 31, 14. 2. 2022., str. 52. – 54.) i

2. C.I. Solvent Yellow 124 (N-etil-N-[2 – (1-izobutoksietoksi)etil] – 4-(fenilazo)anilin) u količini ne manjoj od 6,0 mg/l, a ne većoj od 9,0 mg/l.

(2) Količina i prisutnost indikatora iz stavka 1. ovoga članka određuje se prema harmoniziranoj referentnoj metodi Europske unije za dokazivanje Euromarkera (Solvent Yellow 124 / ACCUTRACETM PLUS) u dizelskom gorivu.«.

Članak 2.

Naslov iznad članka 8. i članak 8. mijenjaju se i glase:

»Način dodjele prava na potrošnju plavog dizela za namjene u poljoprivredi

Članak 8.

(1) Za namjene u poljoprivredi pravo na potrošnju plavog dizela ostvaruje korisnik upisan u Upisnik poljoprivrednika/Upisnik obiteljskih poljoprivrednih gospodarstva:

– koji je u prethodnoj i/ili tekućoj godini pravovremeno podnio zahtjev za izravnu potporu i IAKS mjere ruralnog razvoja sukladno Zakonu o poljoprivredi ili

– koji se bavi tovom svinja, brojlera, pura, pataka i gusaka, uzgojem i držanjem konja i magaraca, pčela, kokoši nesilica i ugroženih izvornih pasmina domaćih životinja i temeljem toga je upisan u registre i evidencijama koje vodi Ministarstvo poljoprivrede i/ili ovlaštena ustanova, i/ili pravni subjekt kojem je sukladno posebnom propisu povjereno vođenje evidencije.

(2) Korisnik iz stavka 1. podstavka 1. ovoga članka može ostvariti pravo na potrošnju plavog dizela temeljem prijavljenih površina i/ili grla stoke u jedinstvenom zahtjevu za izravnu potporu i IAKS mjere ruralnog razvoja u prethodnoj godini, i to u količinama utvrđenima u Prilogu 1 ovoga Pravilnika koji je njegov sastavni dio. Ako se korisnik bavi uzgojem ugroženih izvornih pasmina domaćih životinja, minimalni broj grla za koje se može ostvariti pravo na potrošnju plavog dizela iznosi jedan, osim kod konja gdje minimalni broj grla iznosi tri.

(3) Korisnik iz stavka 2. ovoga članka može ostvariti dodatno pravo na potrošnju ukoliko je u tekućoj godini podnio zahtjev za izravnu potporu po površini, za mliječne krave, krave dojilje, rasplodne krmače, koze i ovce, te ugrožene izvorne pasmine domaćih životinja. Dodatno pravo ostvaruje se samo za pozitivnu razliku u broju hektara poljoprivrednih površina, u broju mliječnih krava, krava dojilja, rasplodnih krmača, koza i ovaca te izvornih pasmina domaćih životinja za koje je podnio zahtjev za izravnu potporu u tekućoj godini u odnosu na stanje u zahtjevu iz prethodne godine ili ako u tekućoj godini prvi put podnosi zahtjev za izravnu potporu po poljoprivrednoj površini ili za stoku.

(4) Korisnik iz stavka 1. podstavka 2. ovoga članka može ostvariti pravo na potrošnju plavog dizela, temeljem:

– broja razvrstanih grla na liniji klanja te izvezenih grla tovljenika koje korisnik ima evidentirana u razdoblju od 1. siječnja do 31. prosinca prethodne godine u evidencijama koje vodi Ministarstvo poljoprivrede. Minimalni broj grla za koja se može ostvariti pravo na potrošnju plavog dizela iznosi 50

– broja grla kopitara koje korisnik ima evidentirana na dan 31. prosinca prethodne godine u evidencijama koje vodi Ministarstvo poljoprivrede i/ili ovlaštena ustanova. Minimalni broj grla za koja se može ostvariti pravo na potrošnju plavog dizela iznosi tri

– broja selećih jedinica koje korisnik ima evidentirana na dan 31. prosinca prethodne godine u evidencijama koje vodi Ministarstvo poljoprivrede i/ili pravni subjekt kojem je sukladno posebnim propisima povjereno vođenje evidencije pčelara i pčelinjaka u Republici Hrvatskoj. Seleću jedinicu čini 30 pčelinjih zajednica predviđenih za seljenje ili

– broja brojlera, pura, pataka i gusaka ‘ante mortem’ koje korisnik ima evidentirane u razdoblju od 1. siječnja do 31. prosinca prethodne godine u evidencijama koje vodi Ministarstvo poljoprivrede te broja kokoši nesilica evidentiranog u Upisniku kokoši nesilica, kojeg vodi Ministarstvo poljoprivrede, na dan 31. prosinca prethodne godine. Minimalni broj brojlera, pura, pataka i gusaka za koje se može ostvariti pravo na potrošnju plavog dizela iznosi 500, a kokoši nesilica 350.

(5) Agencija za plaćanja za obračun prava na potrošnju plavog dizela iz stavka 4. ovoga članka koristi podatke iz evidencija koje vodi Ministarstvo poljoprivrede i/ili ovlaštena ustanova, i/ili pravni subjekt kojem je sukladno posebnom propisu povjereno vođenje evidencije. Prava na potrošnju plavog dizela obračunata po jednom grlu sukladno stavcima 2. i 5. ovoga članka ne zbrajaju se.

(6) Količine plavog dizela iz stavka 2. i 4. ovoga članka po korisniku obračunat će Agencija za plaćanja do 15. siječnja tekuće godine, a količine plavog dizela temeljem utvrđenih dodatnih prava iz stavka 3. ovoga članka po korisniku obračunat će Agencija za plaćanja do 30. rujna tekuće godine.«.

PRIJELAZNE I ZAVRŠNE ODREDBE

Članak 3.

(1) Obrazac Prilog 1. – POKAZATELJI PRAVA NA GODIŠNJU POTROŠNJU PLAVOG DIZELA ZA NAMJENE U POLJOPRIVREDI zamjenjuje se novim Prilogom 1. koji je tiskan uz ovaj Pravilnik i njegov je sastavni dio.

(2) Obrazac Prilog 2. – POKAZATELJI PRAVA NA GODIŠNJU POTROŠNJU PLAVOG DIZELA ZA NAMJENE U POLJOPRIVREDI briše se.

Članak 4.

Odobrene količine plavog dizela dodijeljene korisnicima iz članka 8. Pravilnika o primjeni Zakona o trošarinama koji se odnosi na plavi dizel za namjene u poljoprivredi, ribolovu, akvakulturi te na povrat plaćene trošarine na bezolovni motorni benzin za namjene u ribolovu (»Narodne novine« br. 1/19, 80/20 i 125/22) za 2023. godinu, Agencija za plaćanja će u roku do 30. rujna 2023. godine uskladiti odobrene količine plavog dizela u skladu s ovim Pravilnikom.

Članak 5.

Od dana stupanja na snagu ovoga Pravilnika do 18. siječnja 2024. godine dizelsko gorivo koje se koristi za namjene u poljoprivredi, ribolovu i akvakulturi iz članka 103. stavaka 1. i 2. Zakona uz indikator C.I. Solvent Yellow 124 (N-etil-N-[2 – (1-izobutoksietoksi)etil] – 4-(fenilazo)anilin) u količini ne manjoj od 6,0 mg/l, a ne većoj od 9,0 mg/l, može se označavati i butoksibenzenom (registarski broj CAS (Chemical Abstracts Service) 1126-79-0) u količini ne manjoj od 9,5 mg/l, a ne većoj od 14,25 mg/l, a što odgovara količini proizvoda ACCUTRACETM PLUS ne manjoj od 12,5 mg/l, a ne većoj od 18,75 mg/l, u skladu s Provedbenom odlukom Komisije (EU) 2022/197 od 17. siječnja 2022. o utvrđivanju zajedničkog fiskalnog sredstva za označavanje plinskih ulja i kerozina (SL L 31, 14. 2. 2022., str. 52. – 54.).

Članak 6.

Do uspostave zajedničke harmonizirane referentne metode Europske unije za dokazivanje indikatora butoksibenzena odnosno proizvoda ACCUTRACETM PLUS u dizelskom gorivu, indikator butoksibenzen odnosno proizvod ACCUTRACETM PLUS određuje se odgovarajućom metodom u akreditiranom laboratoriju.

Članak 7.

Ovaj Pravilnik stupa na snagu prvoga dana od dana objave u »Narodnim novinama«, osim članka 1. koji stupa na snagu 19. siječnja 2024.

Klasa: 011-02/23-01/35
 Urbroj: 513-02-1710-23-10
 Zagreb, 13. rujna 2023.

Ministar financija
 dr. sc. Marko Primorac, v. r.

PRILOG 1.

POKAZATELJI PRAVA NA POTROŠNJU PLAVOG DIZELA ZA NAMJENE U POLJOPRIVREDI

|  |  |  |
| --- | --- | --- |
| Opis | Jedinica | Količina |
| Poljoprivredne površine  u programu izravnih plaćanja |  |  |
| Voćnjaci: |  |  |
| – Orah i lijeska | litara po ha | 300 |
| – Ostale voćne vrste | litara po ha | 600 |
| Vinogradi | litara po ha | 300 |
| Maslinici | litara po ha | 250 |
| Obradive površine: |  |  |
| – povrće | litara po ha | 600 |
| – krumpir | litara po ha | 300 |
| – duhan | litara po ha | 300 |
| – šećerna repa | litara po ha | 300 |
| – ostalo | litara po ha | 200 |
| Livade i pašnjaci | litara po ha | 50 |
| Stočarstvo: |  |  |
| Tov goveda u programu IP/IZP goveda | litara po grlu | 30 |
| Rasplodne krmače IOS | litara po grlu | 50 |
| IZP svinje | litara po grlu | 25 |
| Utovljene svinje | litara po grlu | 1 |
| Mliječne krave IOS | litara po grlu | 180 |
| Krave dojilje u programu IP | litara po grlu | 100 |
| Koze i ovce u programu IP/IZP koze i ovce | litara po grlu | 13 |
| Konji/IZP konji | litara po grlu | 90 |
| Magarci/IZP magarci | litara po grlu | 20 |
| Peradarstvo: |  |  |
| – Perad IZP | litara po uvjetnom grlu  1UG = 33 kljuna | 6 |
| – Brojleri | litara po uvjetnom grlu  1UG = 143 kljuna | 6 |
| – Pure/patke/guske | litara po uvjetnom grlu  1UG = 33 kljuna | 6 |
| – Kokoši nesilice | litara po uvjetnom grlu  1UG = 72 kljuna | 6 |
| Pčelarstvo: |  |  |
| Pčelarstvo | litara po selećoj jedinici | 450 |

IZP – potpora za očuvanje ugroženih izvornih pasmina domaćih životinja

IOS – potpora za iznimno osjetljive sektore

IP – izravna plaćanja